V. Veteška, podpredseda NR SR: (2005-02-08):
M. Maxon, poslanec: Pán podpredseda Národnej rady, asi pred 2 hodinami pán podpredseda Bugár hovoril, že ani nevyplníme čas do tej deviatej, teda do zajtra. A neviem, či zajtra budeme o vôbec o niečom hlasovať. Ale nechcem využívať vašu trpezlivosť, ale musím teda povedať niekoľko vecí k tomu, čo prezentoval pán minister. Pán minister, prepáčte, pokiaľ by ste povedali, že ten dokument, ktorý sme dostali ako tlač 992, naozaj nie je projektom a že budeme teda v tej odbornej diskusii pokračovať najskôr na pôde výboru a potom ďalej v pléne Národnej rady, tak by som to bral ako návrh na korektnú diskusiu. Ale vy ste, pán minister, povedali, že ste očakávali, že tento projekt konkrétne spripomienkujeme a že predložíme k nemu výhrady. Pán minister, ja vám to  musím teraz úplne otvorene povedať. Toto je dokument, ktorý sa ako projekt transformácie pripomienkovať nedá. Ak niekto je schopný tento dokument spripomienkovať ako projekt transformácie Lesov Slovenskej republiky, tak ho veľmi pekne prosím, nech to spraví. Ale myslím si, že to je nad sily každého a predovšetkým nad sily odborníkov. A že teda naozaj to hovorím úplne vážne, tak mi dovoľte, aby som to zopakoval. Tento návrh projektu obsahuje úvod, obsahuje východiská a princípy transformácie, obsahuje vízie a poslanie podniku, obsahuje určenie okruhov transformácie a obsahuje dosahy projektu a jeho implementáciu, to znamená všetko, čo sa tohto projektu týka, by som povedal, takpovediac navonok, len samotný projekt tu nemáme. Takže, pán minister, už sme si to povedali vo výbore, keď dostaneme návrh projektu, a ja verím, že teda sa k nemu dopracujeme na tom pracovnom rokovaní výboru v Banskej Bystrici, tak vás ubezpečujem, že ho budeme z hľadiska toho vecného pripomienkovať. A dve-tri vety k postupnosti krokov. Tak to naozaj považujem za úplne smiešne, že teraz si zoberieme to uznesenie Národnej rady Slovenskej republiky č. 1330 a že začnete hovoriť, že ale veď teraz sme splnili štvorku, potom plníme päťku a potom splníme šestku. No tak, pán minister, to už akože na takéto zdôvodňovanie a na takéto srandičky sa tu nehrajme. A ak to teda aj vláda nie celkom dobre pochopila a formulovala potom to uznesenie nie celkom tak, ako to bolo myslené, tak je to záležitosť, aby sme si tie problémy vydiskutovali. Ale ešte raz opakujem, že ak teda sme v bode 4 požadovali predložiť Národnej rade Slovenskej republiky projekt transformácie Lesov Slovenskej republiky a konštatujeme, že sme to dostali ako tlač, ale že z hľadiska obsahu to nezodpovedá tej našej požiadavke, tak, samozrejme, ten bod 5 je v úplnej harmónii, keď sme požadovali, že súčasne, keď definitívne budeme rokovať o projekte, aby sme mali minimálne legislatívny zámer, ak nie teda paragrafové znenie osobitného zákona, ktorým sa zriadi štátna akciová spoločnosť Lesy Slovenskej republiky. A zaklincované je to všetko tým bodom 6, kde z objektívnych dôvodov a úplne legitímne Národná rada Slovenskej republiky žiada okamžite zastaviť prebiehajúci proces transformácie a reštrukturalizácie, takže nielen transformácie, ale aj reštrukturalizácie Lesov Slovenskej republiky, š. p. Ak som povedal, že v tomto dokumente je množstvo rozporov, pán minister, tak základný rozpor je aj v tom, čo ste v jednej časti svojho vystúpenia povedali. Ja nikde v tom dokumente ani v analýze, ani v návrhu projektu som sa nedočítal, ani to tam nie je, ako sa definuje verejný záujem. A vy ste povedali, že tento verejný záujem si bude Slovenská republika alebo vláda Slovenskej republiky v Lesoch Slovenskej republiky objednávať a že za výkon tohto verejného záujmu musí platiť. Veď to, čo sme dostali, je napísané celkom naopak. Ešte bude táto akciová spoločnosť do štátneho rozpočtu odvádzať, aby sme efektívnejšie plnili maastrichtské kritériá. O tom, aký bude ten mechanizmus ekonomického vyrovnávania realizácie verejného záujmu a ekonomických podmienok tej osobitnej akciovej spoločnosti, tam nie ani reč. A nakoniec o niektorých ekonomických výsledkoch, ktoré súvisia s hospodárením Lesov Slovenskej republiky za rok 2004, ktoré nakoniec nikto nespochybňuje, sme si už niečo predsa povedali vo výbore. A vieme teda, kde je skrytý ten ekonomický úspech pretavený do hospodárskeho výsledku a zisku ako takého. A minimálne 250 mil. až 300 mil. korún je nerealizované zalesňovanie alebo obnova lesov v Slovenskej republike za rok 2004. Je tam teda mimoriadne veľký ekonomický rozdiel medzi jednotlivými závodmi a podnikmi. Ale nebudem teda snemovňu tým zaťažovať. A ešte raz by som chcel zdôrazniť, a to opakujem po tretíkrát, pán minister, keď dostaneme projekt, tak vás ubezpečím, že ho spripomienkujem.